PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FK/3/1/070	Bratislava 22. decembra 2009	

Protimonopolný úrad Slovenskej republiky, odbor koncentrácií, v správnom konaní číslo 0033/OK/2009 začatom dňa 16. 10. 2009 na základe oznámenia koncentrácie podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vo veci koncentrácie podnikateľov Daimler AG so sídlom na Mercedesstraβe 137, 70327 Stuttgart, Nemecko, reg. č.: HRB 19360, a OJSC KAMAZ so sídlom 2 Avtozadovskiy Prospekt, Naberezhniye Chelny, Tatárska republika, 423827, Ruská federácia, reg. č.: 1021602013971,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou podľa § 9 ods. 1 písm. b) v spojení s § 9 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou vo vytvorení spoločného podniku FKT Holding GmbH, so sídlom Sterngasse 13, 1010 Viedeň, na základe Zmluvy o spoločnom podniku, ktorá sa týka FKT Holding GmbH medzi spoločnosťami MIKAM Holdings Limited so sídlom Athinodorou 3, Dasoupoli, Strovolos, P.C. 2025, Nikózia, Cyprus, OJSC KAMAZ so sídlom Avtozavodskiy Prospect, Naberezhniye Chelny, Tatarstan, 423827, Ruská federácia a MITSUBISHI FUSO TRUCK AND BUS CORPORATION so sídlom 890-12, Kashimada Saiwai-ku, Kawasaki, 212-0058, Japonsko, ktorú uzatvorili dňa 23. novembra 2009 a vo vytvorení spoločného podniku Mercedes-Benz Trucks Vostok Holding GmbH so sídlom Sterngasse 13, 1010 Viedeň, Rakúsko na základe Zmluvy o spoločnom podniku, ktorá sa týka Meredes-Benz Trucks Vostok Holding GmbH medzi spoločnosťami MIKAM Holdings Limited so sídlom Athinodorou 3, Dasoupoli, Strovolos, P.C. 2025, Nikózia, Cyprus, OJSC KAMAZ so sídlom Avtozavodskiy Prospect, Naberezhniye Chelny, Tatarstan, 423827, Ruská federácia a Daimler AG, so sídlom Mercedesstraβe 137, 703327 Stuttgart, Nemecko, ktorú uzatvorili dňa 23. novembra 2009.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 3777/2009 dňa 16. 10. 2009 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom spoločnosť Daimler AG so sídlom 70546 Stuttgart, Nemecko a obchodnou adresou na Mercedesstraβe 137, 70327 Stuttgart, Nemecko, reg. č.: HRB 19360 (ďalej len „Daimler AG“) a spoločnosť OJSC KAMAZ so sídlom 2 Avtozadovskiy Prospekt, Naberezhniye Chelny, Tatárska republika, 423827, Ruská federácia, reg. č.: 1021602013971 (ďalej len „Kamaz“) prostredníctvom JUDr. Pavla Raka, advokáta, so sídlom Palisády 29/A, 811 06 Bratislava (ďalej len „právny zástupca“) „oznamujú koncentráciu vzniknutú na základe skutočnosti, že Daimler AG a Kamaz Inc. v súlade s ustanovením Článku 13 Akcionárskej dohody zo dňa 12. 12. 2008 o výhradnom strategickom partnerstve (ďalej len „Akcionárska dohoda“) vytvoria, ..., dva spoločné podniky.“

Podľa oznámenia koncentrácie ide v predmetnom prípade o koncentráciu spočívajúcu vo vytvorení spoločného podniku FKT Holding GmbH, so sídlom Sterngasse 13, 1010 Viedeň (ďalej len „Spoločný podnik 1 alebo FKT Holding GmbH“), na základe Zmluvy o spoločnom podniku, ktorá sa týka FKT Holding GmbH, ktorú dňa 23. 11. 2009 uzatvorili spoločnosti MIKAM Holdings Limited so sídlom Athinodorou 3, Dasoupoli, Strovolos, P.C. 2025, Nikózia, Cyprus (ďalej len „MIKAM Holdings Limited“), Kamaz a MITSUBISHI FUSO TRUCK AND BUS CORPORATION so sídlom 890-12, Kashimada Saiwai-ku, Kawasaki, 212-0058, Japonsko (ďalej len „Zmluva 1“) a vo vytvorení spoločného podniku Mercedes-Benz Trucks Vostok Holding GmbH so sídlom Sterngasse 13, 1010 Viedeň, Rakúsko (ďalej len „Spoločný podnik 2 alebo Mercedes-Benz Trucks Vostok Holding GmbH“) na základe Zmluvy o spoločnom podniku, ktorá sa týka Meredes-Benz Trucks Vostok Holding GmbH, ktorú dňa 23. 11. 2009 uzatvorili spoločnosti MIKAM Holdings Limited, Kamaz a Daimler AG (ďalej len „Zmluva 2“).

Z doručeného oznámenia koncentrácie vyplýva, že podnikatelia Daimler AG a Kamaz plánujú vytvoriť Spoločný podnik 1 a Spoločný podnik 2 v súlade s ustanovením článku 13 Akcionárskej dohody zo dňa 12. 12. 2008 o výhradnom strategickom partnerstve (ďalej len „Akcionárska dohoda“), pričom v čase oznámenia koncentrácie účastníci konania predložili úradu len návrhy Zmlúv 1 a 2.

Na základe predložených podkladov a informácií však úrad dospel k záveru, že predloženú Akcionársku dohodu nie je možné považovať za právny titul vzniku oznámenej koncentrácie a vzhľadom na to, že súčasťou oznámenia koncentrácie boli len návrhy Zmlúv 1 a 2, predmetné oznámenie koncentrácie nie je možné považovať za oznámenie koncentrácie podľa § 10 ods. 9 zákona, ale za oznámenie koncentrácie podľa § 10 ods. 10 zákona, čo bolo vyhodnotené aj v súlade s názormi účastníkov konania.

Z vyššie uvedeného vyplýva, že dňa 16. 10. 2009 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci oznámenej koncentrácie, ktorému bolo pridelené číslo 0033/OK/2009, o čom úrad informoval oznamovateľov koncentrácie listom číslo 3909/PMÚ SR/2009 zo dňa 26. 10. 2009.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad listom zaevidovaným pod číslom 3909/PMÚ SR/2009 zo dňa 26. 10. 2009 a listom zaevidovaným pod číslom 4294/PMÚ SR/2009 zo dňa 19. 11. 2009 požiadal oznamovateľov koncentrácie o doplnenie podkladov a informácií predložených v oznámení koncentrácie a súčasne ich upovedomil, že lehota na vydanie rozhodnutia podľa § 11 zákona nezačala plynúť. 

Účastníci konania doplnili chýbajúce informácie a podklady podľa § 10 ods. 12 zákona a vyhlášky listom zaevidovaným pod číslom 4082/2009 dňa 05. 11. 2009, listom zaevidovaným pod číslom 4161/2009 dňa 11. 11. 2009, listom zaevidovaným pod číslom 4579/2009 dňa 08. 12. 2009 a listom zaevidovaným pod číslom 4626/2009 dňa 11. 12. 2009. Doručením listu číslo 4626/2009 dňa 11. 12. 2009 sa oznámenie predmetnej koncentrácie stalo úplným a dňa 12. 12. 2009 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníkov konania listom zaevidovaným pod číslom 4754/PMÚ SR/2009 zo dňa 18. 12. 2009.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur (100 000 Sk) bol uhradený dňa 22. 10. 2009.

V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia  uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu a ďalších pravidiel pre prechod na euro.

Z podkladov a informácií, ktoré boli úradu predložené v predmetnom správnom konaní účastníkmi konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	Daimler AG

Daimler AG je akciová spoločnosť založená podľa právneho poriadku Nemecka, registrovaná v obchodnom registri Miestneho súdu (Amtsgericht) v Stuttgarte, Nemecko pod č. HRB 19360. 

Daimler AG je holdingovou spoločnosťou skupiny spoločností, ktoré sú rozdelené do nasledovných štyroch divízií:
•	Mercedes Benz Cars,
•	Daimler Trucks,
•	Daimler Financial Services a
•	Vans, Buses.

Jednou zo spoločností ktorá je súčasťou divízie Daimler Trucks je aj spoločnosť MITSUBISHI FUSO TRUCK AND BUS CORPORATION so sídlom 890-12, Kashimada Saiwai-ku, Kawasaki, 212-0058, Japonsko (ďalej len „MFTBC“), v ktorej spoločnosť Daimler AG vlastní 85 %-ný majetkový podiel.

Podľa oznámenia koncentrácie je Daimler AG dodávateľom osobných automobilov a obchodných dopravných prostriedkov na celom svete. Predmetom činnosti spoločnosti Daimler AG a s ním prepojených spoločností je podľa oznámenia koncentrácie:
-	výroba a dodávanie osobných áut,
-	výroba a dodávanie nákladných áut,
-	výroba a dodávanie autobusov,
-	finančné služby pozostávajúce z financovania, leasingu, poistenia a manažmentu flotily.

Z oznámenia koncentrácie vyplýva, že spoločnosť Daimler AG na území Slovenska nevyrába žiadne nákladné autá. Spoločnosť Daimler AG dováža všetky nákladné autá predané na Slovensku z ostatných krajín Európskej únie. 

Z vyššie uvedených skutočností vyplýva, že spoločnosť Daimler AG je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	Kamaz

Spoločnosť Kamaz je otvorená akciová spoločnosť zapísaná v obchodnom registri Zjednoteného Štátneho Registra Právnických Osôb pod číslom 1021602013971.

Spoločnosť Kamaz zastrešuje skupinu viac ako 100 spoločností (ďalej len „skupina Kamaz“). 

Hlavnou podnikateľskou činnosťou skupiny Kamaz je výroba a predaj nákladných áut. Výrobné zariadenia skupiny Kamaz sú situované hlavne v Rusku. Skupina Kamaz má vytvoenú distrubučnú a servisnú sieť, ktorá pokrýva Ruskú federáciu, Spoločenstvo nezávislých štátov a mnoho ďalších krajín.

Spoločnosť Kamaz sa podľa oznámenia koncentrácie zaoberá nasledovnými činnosťami:
-	výroba a dodávanie nákladných áut,
-	výroba a dodávanie návesov,
-	výroba a dodávanie autobusov,
-	výroba a dodávanie traktorov,
-	výroba a dodávanie motorov,
-	výroba a dodávanie napájacích jednotiek a rôznych nástrojov

Podľa oznámenia koncentrácie však spoločnosť Kamaz na území Slovenskej republiky žiadne nákladné autá nevyrába a ani na územie Slovenskej republiky žiadne nákladné autá nedodáva.

Z vyššie uvedených skutočností vyplýva, že spoločnosť Kamaz je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Podľa § 9 ods. 5 zákona koncentrácia podľa ods. 1 písm. b) zákona je aj vytvorenie spoločného podniku spoločne kontrolovaného dvoma alebo viacerými podnikateľmi, ktorý trvale vykonáva všetky funkcie samostatného ekonomického subjektu.

Z oznámenia koncentrácie vyplýva, že podnikatelia Daimler AG a Kamaz v súlade s ustanovením článku 13 Akcionárskej dohody zo dňa 12. 12. 2009 o výhradnom strategickom partnerstve vytvoria Spoločný podnik 1 a Spoločný podnik 2.

Na základe predložených podkladov a informácií úrad zistil, že k vytvoreniu Spoločného podniku 1 dôjde nasledovným spôsobom: Spoločnosť Daimler AG v súčasnosti vlastní prostredníctvom svojej 100 %-nej dcérskej spoločnosti Daimler Vermögens- und Beteiligungs GmbH všetky akcie v spoločnosti FKT Holding GmbH. Spoločnosť Kamaz je jediným spoločníkom spoločnosti Kamaz-Finance OOO, ktorá spoločne s p. Albertom Sharipovichom Yagudinom založila spoločnosť KamAuto-HOLDING OOO, pričom spoločnosť Kamaz-Finance OOO vlastní 99 % akcií spoločnosti KamAuto-HOLDING OOO a p. Yagudin vlastní zvyšný podiel akcií spoločnosti KamAuto-HOLDING OOO. Spoločnosť Kam-AutoHOLDING OOO založila 100 %-nú dcérsku spoločnosť FUSO KAMAZ Trucks RUS OOO. 

V rámci posudzovanej transakcie spoločnosť Kamaz prevedie 100 %-ný majetkový podiel v spoločnosti FUSO KAMAZ Trucks RUS OOO (ďalej len „Výrobná spoločnosť 1“) na spoločnosť FKT Holding GmbH a zároveň spoločnosť Kamaz prostredníctvom svojej 100 %-nej dcérskej spoločnosti MIKAM Holdings Limited nadobudne 50 %-ný majetkový podiel v spoločnosti FKT Holding GmbH. Vlastníkom zvyšného 50 %-ného majetkového podielu v spoločnosti FKT Holding GmbH bude spoločnosť Daimler AG prostredníctvom 100 %-nej dcérskej spoločnosti Daimler Vermögens- und Beteiligungs GmbH.

Z predložených podkladov a informácií vyplýva, že k vytvoreniu Spoločného podniku 2 dôjde nasledovným spôsobom: Spoločnosť Daimler AG vlastní 100 %-ný majetkový podiel v spoločnosti Mercedes-Benz Trucks Vostok Holding, ktorá v Rusku založila výrobnú spoločnosť Mercedes-Benz Trucks Vostok OOO (ďalej len „Výrobná spoločnosť 2“) a vlastní v nej 100 %-ný majetkový podiel. V rámci posudzovanej transakcie nadobudne spoločnosť Kamaz prostredníctvom 100 %-nej dcérskej spoločnosti MIKAM Holdings Limited 50 %-ný majetkový podiel v spoločnosti Mercedes-Benz Trucks Vostok Holding. Vlastníkom zvyšného 50 %-ného majetkového podielu v spoločnosti Mercedes-Benz Trucks Vostok Holding bude spoločnosť Daimler AG.

V prvom kroku úrad zisťoval, či ide o spoločné podniky spoločne kontrolované dvoma alebo viacerými podnikateľmi. Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe predložených podkladov a informácií úrad zistil, že rozhodovanie o prijímaní strategických rozhodnutí Spoločného podniku 1 a Spoločného podniku 2 budú vykonávať spoločnosti Daimler AG a Kamaz spoločne, a to vzhľadom na spôsob menovania členov do riadiacich orgánov oboch spoločných podnikov, rovnaké hlasovacie práva spoločností Daimler AG a Kamaz a spôsob hlasovania, pri ktorom je na prijatie rozhodnutia strategického charakteru nevyhnutný súhlas oboch spoločníkov. Na základe vyššie uvedeného úrad dospel k záveru, že ani spoločnosť Daimler AG a ani spoločnosť Kamaz nebude samostatne vykonávať rozhodujúci vplyv na činnosť Spoločného podniku 1 a Spoločného podniku 2. Vytvorený Spoločný podnik 1 a Spoločný podnik 2 budú teda spoločne kontrolované spoločnosťami Daimler AG a Kamaz. 

V ďalšom kroku sa úrad zameral na posúdenie, či budú spoločné podniky trvale vykonávať všetky funkcie samostatného ekonomického subjektu, t.j. či vytvorené spoločné podniky predstavujú plnofunkčný spoločný podnik.

Aby spoločný podnik mohol byť považovaný za plnofunkčný, musí vykonávať funkcie bežne vykonávané podnikmi pôsobiacimi na tom istom relevantnom trhu, t. j. musí kumulatívne spĺňať nasledujúce kritériá:
1.	musí mať nezávislý a dostatočný prístup k peňažným, surovinovým a ľudským zdrojom, musí mať potrebné hmotné a nehmotné aktíva, aby tak na dlhodobom základe mohol pôsobiť na príslušnom relevantnom trhu,
2.	musí vystupovať ako nezávislý účastník trhu oddelene od zakladateľov ako samostatný predávajúci alebo kupujúci,
3.	musí mať samostatnú obchodnú politiku zameranú na dosiahnutie vlastných ekonomických záujmov a cieľov.

Z predložených podkladov a informácií vyplýva, že oba spoločné podniky budú vystupovať ako nezávislí účastníci na trhu a budú vykonávať všetky funkcie, ktoré sú bežne vykonávané spoločnosťami pôsobiacimi na tom istom trhu. 

Predmetom činnosti Spoločného podniku 1 bude prostredníctvom Výrobnej spoločnosti 1 vyrábať a distribuovať určité ľahké, stredné a ťažké nákladné vozidlá v Ruskej federácii podľa základných dizajnov MFTBC podľa ochranných známok „Fuso“, „Mitsubishi“ a „Tri diamanty“, ich náhradné diely ako aj poskytovať ďalšie súvisiace služby. Spoločný podnik 1 bude svoje výrobky vyrábať a distribuovať na území Ruskej federácie.

Predmetom činnosti Spoločného podniku 2 bude prostredníctvom Výrobnej spoločnosti 2 vyrábať a distribuovať určité nákladné vozidlá v Ruskej federácii podľa základných dizajnov Daimler AG podľa ochranných známok „Mercedes-Benz“ a „Trojcípa hviezda v kruhu“ ako aj poskytovať ďalšie súvisiace služby. Spoločný podnik 2 bude svoje výrobky vyrábať a distribuovať na území Ruskej federácie.

Spoločný podnik 1 aj Spoločný podnik 2 budú založené na dobu neurčitú. Z oznámenia koncentrácie vyplýva, že pôsobenie oboch spoločných podnikov bude financované rovnakými vkladmi spoločností Daimler AG a Kamaz. Na prácu vo výrobe bude najímaný miestny personál. Spoločné podniky budú svoje výrobky vyrábať prostredníctvom výrobných spoločností podľa ochranných známok MFTBC a Daimler AG na základe licencie a s využitím znalostí a miestnych skúseností spoločnosti Kamaz. Spoločnosť Kamaz poskytne výrobným spoločnostiam výrobné zariadenia (napr. výrobnú halu, lakovňu, vybavenie na testovanie) a ďalšiu infraštruktúru pre ich pôsobenie vrátane logistiky.

Dodávky výrobných dielov, nevýrobných materiálov a služieb pre spoločné podniky budú zabezpečené od MFTBC, autorizovaných miestnych dodávateľov alebo od ďalších tretích strán. Za účelom distribúcie svojich výrobkov môžu výrobné spoločnosti vymenovať autorizovaných dílerov existujúcej siete dílerov Kamaz alebo si môžu na individuálnej báze vybrať iných dílerov. V prípade obchodovania spoločných podnikov s materskými spoločnosťami alebo s nimi prepojenými spoločnosťami, spoločné podniky sú povinné obchodovať s nimi na bežnej obchodnej báze. 

Vzhľadom na informácie uvedené v oznámení koncentrácie, úrad na základe vyššie uvedených skutočností dospel k záveru, že Spoločný podnik 1 a Spoločný podnik 2 budú spoločné podniky, ktoré budú trvale vykonávať všetky funkcie samostatného ekonomického subjektu, a teda že ide o plnofunkčné spoločné podniky.

V súvislosti s oznámenou koncentráciou sa úrad zaoberal otázkou či vytvorenie Spoločného podniku 1 a Spoločného podniku 2 predstavuje jednu alebo dve koncentrácie, pričom vychádzal zo zásad ustanovených v Konsolidovanom oznámení Komisie o právomoci podľa nariadenia Rady (ES) č. 139/2004 o kontrole koncentrácií medzi podnikmi, podľa ktorého možno za jednu koncentráciu považovať úzko súvisiace operácie, ktoré sú vzájomne podmienené. Vzhľadom na ekonomické dôvody účastníkov konania, podľa ktorých by jeden spoločný podnik nevytvorili bez druhého a naopak, ako aj vzhľadom na to, že oba spoločné podniky sú vytvárané súčasne, úrad považuje v súlade s názormi účastníkov konania vytvorenie oboch spoločných podnikov za jednu koncentráciu.

Na základe skutočností uvedených v oznámení koncentrácie, ktoré sú popísané vyššie, úrad dospel k záveru, že v prípade vytvorenia Spoločného podniku 1 a Spoločného podniku 2 ide o vytvorenie plnofunkčných spoločných podnikov, ktoré sú spoločne kontrolované spoločnosťami Daimler AG a Kamaz, a teda že v prípade predmetnej transakcie ide koncentráciu podľa § 9 ods. 5 zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je spoločnosť Daimler AG a spoločnosť Kamaz, ktoré budú nad predmetnými spoločnými podnikmi vykonávať spoločnú kontrolu.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

Podľa § 9 ods. 5 zákona koncentráciou podľa § 9 ods. 1 písm. b) zákona je aj vytvorenie spoločného podniku spoločne kontrolovaného dvoma alebo viacerými podnikateľmi, ktorý trvale vykonáva všetky funkcie samostatného ekonomického subjektu. V prípade ak koncentrácia má formu založenia nového plnofunkčného spoločného podniku dvomi alebo viacerými podnikateľmi, účastníkmi koncentrácie sú podnikatelia, ktorí sú jeho zakladateľmi a ktorí tak získavajú spoločnú kontrolu.

V prípade predmetnej koncentrácie je teda účastníkom koncentrácie spoločnosť Daimler AG a spoločnosť Kamaz, ktoré sú zakladateľmi predmetných spoločných podnikov a budú nad nimi vykonávať spoločnú kontrolu. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur (1 385 796 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur (421 764 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur (572 394 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur (1 385 796 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzatvorené účtovné obdobie predchádzajúce vzniku koncentrácie bol vyšší ako 46 000 000 eur (1 385 796 000 Sk) avšak hoci spoločnosť Daimler AG dosiahla na území Slovenskej republiky celkový obrat vyšší ako 14 000 000 eur (421 764 000 Sk), spoločnosť Kamaz na území Slovenskej republiky dosiahla celkový obrat nižší ako 14 000 000 eur (421 764 000 Sk).

Z vyššie uvedeného vyplýva, že účastníci koncentrácie nedosiahli zákonom stanovenú výšku obratov podľa § 10 ods. 1 písm. a) zákona a úrad teda preskúmaval či účastníci koncentrácie dosiahli celkové obraty stanovené podľa §10 ods. 1 písm. b) zákona.

Na základe predložených podkladov a informácií úrad zistil, že spoločnosť Daimler AG dosiahla v roku 2008 na území Slovenskej republiky celkový obrat vyšší ako 19 000 000 eur (572 394 000 Sk) a spoločnosť Kamaz dosiahla v roku 2008 celosvetový obrat vyšší ako 46 000 000 eur (1 385 796 000 Sk). 

Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona a predmetná koncentrácia podlieha teda kontrole úradu. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z vyššie uvedených informácií vyplýva, že predmetom činnosti posudzovaných spoločných podnikov bude výroba a distribúcia nákladných automobilov, pričom distribúcia týchto produktov bude ohraničená územím Ruskej federácie.

Z oznámenia koncentrácie zároveň vyplýva, že spoločnosť Kamaz na území Slovenskej republiky nepôsobí a že spoločnosť Daimler AG na územie Slovenskej republiky dováža nákladné autá. Účastníci koncentrácie označili na základe rozhodovacej praxe Európskej komisie za relevantné trhy, na ktorých pôsobí spoločnosť Daimler AG na území Slovenskej republiky nasledovné trhy:
-	trh výroby a dodávky ľahkých nákladných áut v Slovenskej republike,
-	trh výroby a dodávky stredne ťažkých nákladných áut v Slovenskej republike,
-	trh výroby a dodávky ťažkých nákladných áut v Slovenskej republike.

Z priestorového hľadiska vymedzili účastníci koncentrácie predmetné trhy na národnej báze, a to najmä pre odlišné preferencie zákazníka, rozdielnosť cien, uprednostňovanie miestnych dodávateľov a servisov po predaji. 

Vzhľadom na to, že aktivity vytvorených spoločných podnikov budú vykonávané len na území Ruskej federácie ako aj vzhľadom na to, že aktivity spoločností Daimler AG a Kamaz sa na území Slovenskej republiky neprekrývajú, úrad sa v tomto prípade presnou definíciou tovarových a priestorových relevantných trhov nezaoberal a posudzoval dopady predmetnej koncentrácie na území Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z oznámenia koncentrácie vyplýva, že účelom uskutočnenia posudzovanej koncentrácie je v prípade Spoločného podniku 1 vstúpiť a v prípade Spoločného podniku 2 rozšíriť svoje aktivity na ruskom trhu nákladných automobilov. 

Podľa oznámenia koncentrácie v budúcnosti budú vykonávať činnosti v Rusku iba vytvorené spoločné podniky. Spoločnosť Kamaz bude pokračovať v produkcii svojich vlastných nákladných áut, ktoré nie sú konkurentmi pre nákladné autá vyrábané spoločnosťou Daimler AG a nákladné autá vyrábané oboma spoločnými podnikmi.

Vytvorené spoločné podniky nebudú svojimi aktivitami pokrývať územie Slovenskej republiky. Aktivity spoločností Daimler AG a Kamaz ostanú teda na území Slovenskej republiky nezmenené a vzhľadom na to, že spoločnosť Kamaz na území Slovenskej republiky nepôsobí predmetná koncentrácia nebude mať vplyv na existujúce trhové prostredie na území Slovenskej republiky.

Vzhľadom na to, že tak ako bolo uvedené vyššie, uskutočnením posudzovanej koncentrácie nedôjde k horizontálnemu ani vertikálnemu prekrytiu výrobných a obchodných aktivít účastníkov koncentrácie na území Slovenskej republiky, úrad dospel k záveru, že uskutočnením posudzovanej koncentrácie sa štruktúra konkurenčného prostredia a postavenie účastníkov koncentrácie na území Slovenskej republiky nezmení, a že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže. 

7.	Záver

Po vyhodnotení všetkých získaných podkladov a informácií úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže. 

Podľa § 33 zákona úrad listom číslo XXXX/PMÚ SR/2009 zo dňa 00. 12. 2009 podal účastníkom konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ich, aby sa ústne alebo písomne vyjadrili k jeho podkladu a k spôsobu jeho zistenia, prípadne, aby navrhli jeho doplnenie.

Účastníci konania sa k predmetnej výzve vyjadrili dňa 00. 05. 2009 do zápisnice a prostredníctvom splnomocneného právneho zástupcu uviedli, že k podkladom rozhodnutia, k spôsobu jeho zistenia a k záverom uvedeným vo výzve úradu nemajú žiadne pripomienky, a že súhlasia so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Pavol Rak
advokát
Palisády 29/A
811 06 Bratislava